**Министерство на регионалното развитие и благоустройството**

**М О Т И В И**

**към проект на Наредба за организиране на движението по пътищата, отворени за обществено ползване**

1. **Причини, които налагат приемането на нормативния акт**

Проектът на Наредба за организиране на движението по пътищата, отворени за обществено ползванее разработен въз основа на възложена от Министерство на регионалното развитие и благоустройството обществена поръчка. Изготвеният проект е разгледан и от работна група, създадена със Заповед № РД-02-14-512 от 03.06.2019 г. на министъра на регионалното развитие и благоустройството, изменена със Заповед № РД-02-14-1173 от 8.12.2020 г. Наредбата се издава на основание чл. 3, ал. 3 от Закон за движението по пътищата и отменя Наредба № 1 от 2001 г. за организиране на движението по пътищата (обн., ДВ, бр. 13 от 2001 г.; изм. и доп., бр. 20 от 2019 г.). Нормативният акт е изготвен като нова наредба поради големия брой съществени изменения и допълнения в Наредба № 1 от 2001 г.

Причините, които налагат приемането на наредбата произтичат от установените пропуски в Наредба № 1 от 2001 г. и несъответствия с други действащи нормативни актове, както следва:

* не са определени обхватът и съдържанието на видовете планове и проекти за организация на движението;
* необходимост от регламентиране на ред за възлагане, изработване и приемане на плановете и проектите за организация на движението;
* нужда от определяне обхвата на специфична изходна информация, която Възложителят следва да предостави за проектиране на плановете и проектите;
* несъответствия с разпоредби на Наредба № РД-02-20-2 от 2018 г. за проектиране на пътища (обн., ДВ, бр. 79 от 2018 г., изм., ДВ, бр. 38 от 2020 г.) и Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии (обн., ДВ, бр. 7 от 2018 г., изм. и доп. ДВ., бр. 98 от 2018 г.).

В изготвения проект на нормативен акт са определени редът и условията за организиране на движението по пътищата, отворени за обществено ползване. Разписани са подробно правила за подготовка, одобряване, съгласуване и прилагане на плановете и проектите, свързани с организирането на движението по пътищата, отворени за обществено ползване, от органите по реда на Закона за устройство на територията и органите на Министерство на вътрешните работи, съгласно определените им компетенции. Определени са критерии и срокове за актуализация на плановете и проектите, изготвени в съответствие с изискванията на наредбата.

Конкретизирани са видовете проекти за организация на движението, както следва:

1. Генерален план за организация на движението;
2. Проект за организация и безопасност на движението в населените места;
3. Проект за организация и безопасност на движението извън населените места.

В допълнение на изискванията към генералния план за организация на движението е включено определяне на мерки за усъвършенстване на системата за регулиране на движението, както и за откриване на недостатъците в благоустройствената изграденост. Набелязват се и строителни мерки, свързани с подобряване на техническите елементи на уличната мрежа, както и за реконструкции на кръстовища и улични участъци, изграждане на нови светофарни уредби, паркинги, пешеходни пространства и др.

1. **Цели, които се поставят с приемането на нормативния акт.**

Основна цел на проекта на наредбата е създаване на нормативна уредба за ефективна организация на движението чрез:

* регламентиране на обхват и съдържание, в т.ч. задание и изходна информация, съгласуване, одобряване и прилагане на плановете и проектите за организация на движението;
* определяне на критерии и срокове за актуализация на плановете и проектите за организация на движението;
* ясни и точни разпоредби свързани с плановете и проектите за организиране на движението по пътната инфраструктура във и извън населените места.;
* синхронизиране на нормативните актове със свързаната нормативна уредба.

1. **Финансови и други средства, необходими за прилагането на нормативния акт.**

За прилагането на нормативния акт не са необходими допълнителни финансови средства.

1. **Очаквани резултати от прилагането на нормативния акт.**

С приемането на проекта на Наредба за организиране на движението по пътищата, отворени за обществено ползване ще се подпомогне работата на проектанти, консултанти и възложители с процедури и изисквания за:

* достатъчно информация и пълнота на проектната документация при разработване на планове и проекти за организация на движението;
* анализ на плановете и актуализацията им;
* предприемане на мерки за подобряване на съществуващата организация на движението.

Създаването на ефективни планове и проекти за организация на движението ще повиши безопасността и сигурността на всички участници в движението.

1. **Анализ за съответствие с правото на Европейския съюз.**

Изготвеният проект на Наредба за организиране на движението по пътищата, отворени за обществено ползване не въвежда изисквания на правото на Европейския съюз.